b'\n_START_ARTICLE_\nSaint-Denis, Seine-Saint-Denis\n_START_SECTION_\nGeografija\n_START_PARAGRAPH_\nOb\xc4\x8dina le\xc5\xbei v neposredni bli\xc5\xbeini Pariza, sestavlja pa jo ve\xc4\x8d \xc4\x8detrti: zgodovinski Center, Bel-Air, Cristino Garcia (mala \xc5\xa0panija), Pleyel (tovarna klavirjev), Cosmonautes, Allende, Gare, Mutualit\xc3\xaa (vzajemnost), Flor\xc3\xa9al/Saussaie/Courtille, La Porte de Paris.\n_START_SECTION_\nZgodovina\n_START_PARAGRAPH_\nDo 3. stoletja je bil Saint-Denis manj\xc5\xa1a naselbina, imenovana Catolacus ali Catulliacum. Okoli leta 250 je bil prvi pari\xc5\xa1ki \xc5\xa1kof Sveti Denis po usmrtitvi na vrhu Montmartra pokopan v tem kraju. Kasneje je njegov grob postal sveti\xc5\xa1\xc4\x8de in romarsko sredi\xc5\xa1\xc4\x8de z opatijo Saint Denis, naselbina pa se je preimenovala v Saint-Denis._NEWLINE_Leta 1793 se je med francosko revolucijo preimenoval v Franciade v smislu zavrnitve vere, v letu 1803 pa mu je bilo pod konzulatom Napoleona Bonaparta zopet povrnjeno njegovo prej\xc5\xa1nje ime._NEWLINE_Skozi zgodovino je bil Saint-Denis blizu francoski kraljevi hi\xc5\xa1i; od Dagoberta I. naprej je bil skoraj vsak francoski kralj pokopan v Baziliki Saint-Denis. Dagobert je dal kapelo sv. Genevi\xc3\xa8ve, zgrajeno na grobu sv. Denisa (ok. 475), predelati v kraljevi samostan in mu podelil ve\xc4\x8d privilegijev: neodvisnost od pari\xc5\xa1kega \xc5\xa1kofa, pravico do lastnega trga, bil pa je tudi pokopan na tamkaj\xc5\xa1njem pokopali\xc5\xa1\xc4\x8du, tej tradiciji pa je sledila ve\xc4\x8dina njegovih naslednikov. Zaradi teh privilegijev je Saint-Denis v srednjem veku postal zelo pomemben. Semkaj so prihajali trgovci iz cele Evrope. V letu 1125 je opat Suger, kraljevi svetnik, odobril nadaljnje privilegije prebivalcem Saint-Denisa, prav tako pa je za\xc4\x8del z izgradnjo bazilike._NEWLINE_Med stoletno vojno je Saint-Denis utrpel hude igube; od 10.000 prebivalcev jih je po vojni ostalo le \xc5\xa1e 3.000. Med verskimi vojnami 10. novembra 1567 se je v njem odvijala bitka, v kateri so katoli\xc4\x8dani kljub smrti njihovega poveljnika Anne de Montmorency porazili protestante. V letu 1590 se je mesto predalo francoskemu kralju Henriku IV., ki se je dal kasneje v opatiji sv. Denisa spreobrniti v katoli\xc5\xa1ko vero (1593)._NEWLINE_Kralj Ludvik XIV. je v Saint-Denisu postavil ve\xc4\x8d industrijskih objektov: tkalnice, predilnice, barvarne. Njegov naslednik Ludvik XV. Francoski, katerega h\xc4\x8di je bila nuna v karmeli\xc4\x8danskem samostanu, je slednjemu dodal kapelo, prav tako pa je obnovil tudi ostale zgradbe kraljeve opatije._NEWLINE_Za \xc4\x8dasa francoske revolucije je bila kraljeva nekropola oplenjena in uni\xc4\x8dena. Poslednji ostanki so bili odstranjeni iz grobov in nametani skupaj; v \xc4\x8dasu restavracije so bili pokopani v skupno kostnico._NEWLINE_Poslednji kralj, pokopan v Saint-Denisu, je bil Ludvik XVIII. Francoski. Po nastanku Francoske republike je Saint-Denis izgubil zvezo s kraljevo hi\xc5\xa1o._NEWLINE_1. januarja 1860 je bila s \xc5\xa1iritvijo mesta Pariza dotedanja ob\xc4\x8dina La Chapelle-Saint-Denis razpu\xc5\xa1\xc4\x8dena in razdeljena med samo mesto Pariz in ob\xc4\x8dine Saint-Denis, Saint-Ouen in Aubervilliers._NEWLINE_V 19. stoletju je Saint-Denis postal mo\xc4\x8dno industrializiran. Promet je bil precej izbolj\xc5\xa1an: zgrajen je bil Kanal Saint Denis (1824), ki je povezal Kanal Ourcq z reko Seno na nivoju, kjer je bil oblikovan otok \xc3\x8ele-Saint-Denis, v letu 1843 je kraj dosegla prva \xc5\xbeeleznica. Ob koncu 19. stoletja je v njem delovalo 80 tovarn. Njihova prisotnost je povzro\xc4\x8dila rast pomembnega dru\xc5\xbebenega gibanja. V letu 1892 je Saint-Denis izvolil prvo socialisti\xc4\x8dno administracijo, do leta 1920 pa si je dodelil vzdevek "la ville rouge" (rde\xc4\x8de mesto). Tako so vse do 1934 bili vsi njegovi \xc5\xbeupani \xc4\x8dlani Komunisti\xc4\x8dne partije._NEWLINE_Po kapitulaciji Francije v drugi svetovni vojni je 13. junija 1940 Saint-Denis okupirala nem\xc5\xa1ka vojska. Po za\xc4\x8detku vstaje 18. avgusta 1944 so dober teden kasneje, 27. avgusta, mesto osvobodile francoske \xc4\x8dete pod poveljstvom generala Leclerca._NEWLINE_V 70ih in 80ih letih 20. stoletja je Saint-Denis, tedaj odvisen od te\xc5\xbeke industrije, doletela huda ekonomska kriza. V 90ih letih je Saint-Denis z izgradnjo stadiona Stade de France skupaj z okoli\xc5\xa1kimi infrastrukturnimi izbolj\xc5\xa1avami (podalj\xc5\xa1anje metroja do univerze Saint Denis-Universit\xc3\xa9) ponovno dobil mo\xc4\x8dan zagon._NEWLINE_V letu 2003 je skupaj s Parizom gostil drugi Evropski socialni forum.'